“સૌ પ્રથમ વખત હું સરખડીની મહિલા ખેલાડીઓને સાબરકાંઠાના મેઘરજ ખાતે રાજ્ય કક્ષાની સ્પર્ધામાં ભાગ લેવા લઇ ગયો ત્યારે તેઓ ચણિયો અને શર્ટ પહેરીને મેદાનમાં વૉલીબૉલ રમવા ઊતરી હતી. હાથમાં બંગડીઓ સાથે ઉઘાડાપગે મેચ રમતી ટીમને જોઈને કેટલાંક લોકો હસ્યા તો કેટલાંકે મને ટકોર પણ કરી હતી. તે મેચ અમે ૧૫-૦૦થી હાર્યા હતા અને વસવસા સાથે ગામમાં પરત ફર્યા હતા. છતાં મેં મારા પ્રયાસો ચાલુ જ રાખ્યા હતા. ધીરે ધીરે અમારી શાળા અને ગામના ખેલાડીઓ વૉલીબૉલની રમતમાં પ્રગતિ કરતા રહ્યાં. શરૃઆતમાં રાજ્ય કક્ષાએ સરખડીનાં ભાઈઓ અને બહેનોની ટીમો વિજેતા બનવા લાગી. પછીથી દીકરીઓની સંખ્યા વધતી ગઈ અને ભાઈઓની સંખ્યા ઓછી થતાં આજે વૉલીબૉલમાં દીકરીઓની સંખ્યા વધુ છે.”